Meghan Doherty

How Not to Be a Dick

© 2013 Meghan Doherty

Translation © 2016 by Anna Kovaľová

Slovak edition © 2016 by Ikar

Published by arrangement with Rights People, London.

Všetky práva sú vyhradené. Nijaká časť tejto knihy sa nesmie reprodukovať,

ukladať do informačných systémov ani prenášať v akejkoľvek podobe

či akýmkoľvek spôsobom – elektronicky, mechanicky, fotokopírovaním,

nahrávaním alebo inak – bez predchádzajúceho písomného súhlasu

vlastníka autorských práv.

Z anglického originálu How Not to be a Dick

(Zest Books, San Francisco, 2013)

preložila Anna Kovaľová.

Redigovala Anna Šipická.

Obálku podľa originálneho návrhu upravil Augustín Putera.

Technická redaktorka Helena Oleňová.

Vydalo vydavateľstvo Ikar, a. s. – YOLI, Bratislava roku 2016

ako svoju 919. publikáciu v elektronickej podobe.

Prvé vydanie.

Sadzba a zalomenie ITEM, spol. s r. o., Bratislava.

ISBN 978-80-551-5019-2

UŽ NIKDY SA NEBUDEM SPRÁVAŤ AKO HULVÁT

Na základe tejto zmluvy ja,                                        , obyvateľ                              republiky, urobím všetko, čo je v mojich silách, aby som sa nesprával ako hulvát. Aj ostatných budem nabádať, aby sa vyhli nemiestnemu správaniu. Aby som tomuto správaniu predišiel, budem:

1. rešpektovať ostatných,

2. ohľaduplný,

3. počúvať,

4. jasne komunikovať

5. ku každému pristupovať ako k jedinečnej osobe,

6. empatický,

7. mať oči doširoka otvorené,

8. starostlivý a dobroprajný,

9. preberať zodpovednosť za svoje činy a pocity,

10. pomáhať blízkym.

Budem využívať všetky prostriedky a metódy na to, aby bolo na svete čo najmenej hulvátov.

Úvod

Po svete chodilo už veľa hulvátov, ľudí, čo dokážu pokaziť aj ten najkrajší deň. Ľudí, čo letia ako zmyslov zbavení, oblejú vás šálkou kávy, ktorú ste si práve chceli vychutnať, a nezastavia sa, aby sa vám ospravedlnili alebo, nebodaj, pomohli!

Hulváti sa nepozastavujú nad svojimi činmi či verbálnymi prejavmi. Sú principiálne sebeckí a bezohľadní. Svoj strach, frustráciu, neistotu a nevedomosť si vybíjajú na druhých. Hulváti sú odnepamäti príčinou vojen, žlčovitých článkov v časopise New Yorker a znepokojujúcich komentárov na blogoch o milučkých mačkách.

Ten tyran zo základnej školy, šéf, ktorý namiesto vás povýšil svojho brata či kamaráta z vysokej, spolužiak zo siedmej triedy, ktorý sa vám vysmieval, že šušlete – všetci sú hulváti!

No pekne, Einstein!

Úprimne sa priznajme, že každý z nás sa občas správa ako hulvát. Niekedy sa zamotáme vo svojom malom svete, zabudneme na všetkých okolo a začneme sa správať ako hulváti. Všetci občas máme svoje zlé dni a ešte horšie nápady, hoci aj s dobrým úmyslom.

Čo sa s tým dá robiť?

Môžete urobiť toto: Nezabúdajte, že sme v tom všetci spolu. Zhlboka sa nadýchnite a myslite na ľudí okolo seba. Nebyť hulvát je občas ťažké. Musíte na to vynaložiť veľa úsilia a potrebujete prax. A v tom vám táto kniha môže pomôcť! Bez ohľadu na to, v akej situácii sa ocitnete – na večierku, verejných záchodoch, v autobuse, pri písaní testu, na pikniku alebo pri rozhovore s niekým, kto sa vám páči – táto kniha radí, ako sa nesprávať ako hulvát.

Takže, bez ďalších okolkov, poďme na to a pustime sa do vášho nového, lepšieho ja!

KAPITOLA 1

Vzťahy

Na začiatok poznámka pre vás

Prvé pravidlo, ako sa nesprávať hulvátsky k ostatným: Buďte k sebe dobrí. Ak ste zlí na seba, budete zrejme zlí aj na ostatných, a ak budete zlí na ostatných, ostatní budú zlí na vás. Prestaňte sa neznášať a správať ako ohrdnutá stará dievka. Nikomu to nepomôže.

Povedzme, že ste boli nakupovať a kúpili ste si úžasnú bundu. Tak veľmi sa vám páči, že si ju ani vnútri nechcete vyzliecť. Niektorým ľuďom to môže pripadať zvláštne a mohli by sa vás opýtať, prečo si bundu vnútri nevyzlečiete.

Ako zareagujete?

Ak sa cítite neisto a nie ste presvedčení o svojich módnych trendoch, mohli by ste sa správať defenzívne.

Ak však niekto neocení váš cit pre módu, nechajte vyniknúť svoj pozitívny postoj. Buďte hrdí na to, kým ste, a stojte si za svojím rozhodnutím.

Ak chcete nosiť bundu vnútri, tak ju noste. Ak si niektorí myslia, že prežijú bez peknej bundy, veľa šťastia počas dlhej zimy.

Porovnávanie sa s ostatnými

Ľudia sa často upnú na vlastné problémy a nedostatky. Keď sa na ne sústredíme, sme nešťastní a nevieme sa tohto pocitu zbaviť, je pre nás veľmi náročné postrehnúť problémy iných. Keď sledujete niekoho, ako hrá stolný tenis, môže vám napadnúť: „Môj život je nudný a jednotvárny. Som taký nešťastný. Keby som tak vedel hrať stolný tenis, všetko by bolo možno inak.“ Na svete je mnoho pekných vecí a usmievavých ľudí, ale ak sa zaoberáte tým, čo nemáte, dopracujete sa k pocitu menejcennosti.

Možno si ostatní ľudia myslia to isté o vás!

Netušíme, aký život žijú tí druhí. Čo naoko vyzerá úžasne, v skutočnosti také byť nemusí.

Ustavičné porovnávanie sa s inými odvádza vašu pozornosť od toho, čo je pre vás naozaj dôležité. Musíme si určiť cieľ a vážiť si svoje schopnosti. Musíme nájsť uspokojenie vo vlastnom raste a úspechoch. Nakoniec, aj keď niekto vyzerá, že dosiahol všetko – s úspešným scenárom, množstvom peňazí, so silou bojovníka a bohyňami po boku – v hĺbke duše sa môže cítiť deprimovaný, neurotický a na pokraji psychického zrútenia. Aj tým, čo dosiahli všetko, často niečo chýba.

Pamätajte si: Úspech nie vždy prináša šťastie a šťastie sa nehľadá jednoducho.

Osobný imidž

Svet je veľké, priam obrovské, ba až enormné miesto plné miliárd ľudí. A viete čo? Napriek tomu ste unikátni! Odhliadnuc od dystopických klonovacích technológií budúcnosti ste jedineční. Akceptujte to! Nikto nie je dokonalý!

Netrápte sa teda svojimi chybami. Predstavte si, čo by sa stalo, ak by z budúcnosti pricestoval nejaký váš klon, a chcel sa s vami porozprávať.

Aké trápne? Nezaoberajte sa najnovším uhrom, radšej urobte niečo pozitívne! Choďte do nedeľného volejbalového krúžku, napíšte konečne komiks, čo tak často spomínate, alebo sa zapojte do organizácie budúcoročnej vedeckej výstavy.

Vaše pocity

Pocitmi vám myseľ a srdce naznačia, čo potrebujete vedieť – napríklad že niekoho milujete alebo že pavúky sú desivé a zlé. Občas neviete, prečo máte určité pocity a občas vám vaše emócie pripadajú úplne neprimerané vzhľadom na príčinu.

Je to znamenie, že tomu musíte venovať viac pozornosti. Neignorujte ani nepotláčajte svoje pocity, lebo by ste mohli spraviť niečo, čo neskôr oľutujete. Napríklad, ste na večierku u priateľa. Každý sa zabáva, iba vy nie.

Možno za to obviňujete hostiteľovho psa, čo sa na vás celý čas pozerá veľkými psími očami a vždy, keď ho chcete pohladkať, utečie. No je naozaj na vine pes? Zamyslite sa, prečo cítite to, čo cítite.

Najprv identifikujte svoje pocity.

Potom sa snažte nájsť príčiny svojich pocitov.

Následne hľadajte súvislosti.

Nakoniec sa pokúste svoj problém vyriešiť.

Keď svoje komplikované pocity zamknete do malej škatuľky, nikdy neprídete na to, prečo ste nešťastní. Naďalej budete zažívať negatívne emócie, pretože sa nepostavíte zoči-voči pravému problému. Odhalenie pocitov vám, samozrejme, môže zabrať veľa času a energie (a môže si vyžiadať aj niekoľko návštev u vášho terapeuta), ale stojí to za to! Ak nemáte dosť peňazí na profesionála, zájdite za ochotným priateľom. Aj ten vám môže pomôcť.

S úprimnosťou najďalej zájdeš

Bez úprimnosti sa ani s návodmi z tejto knihy ďaleko nedostanete.

Je pravda, že byť k sebe úprimný vyzerá jednoduchšie, než to v skutočnosti je. (Bolo by neúprimné nepriznať si to.)

Napriek tomu, necítite to niekde vnútri, keď sa snažíte byť niekým, kým v skutočnosti nie ste? Alebo keď sa pred ostatnými len na niečo hráte? Ak sa pretvarujeme len preto, aby sme sa ľuďom zapáčili, koledujeme si o problémy. Pretvarovať sa dvadsaťštyri hodín denne si vyžaduje mnoho energie.

Ak budete stále upozorňovať na svoje schopnosti, budete vyzerať čoraz hlúpejšie.

Možno sa chcete ako táto slečna stať majstrom v kung-fu, ale kým ním nie ste, netvárte sa tak.

Uznajte, že stále sa len učíte. Ľudia vás pochopia, pretože – porozmýšľajte – tak ako vy sa tiež práve niečo iné učia. Ak niečo neviete, nebojte sa opýtať niekoho, kto by vám vedel poradiť. Ľudí prirodzene priťahujú zvedaví a skromní jedinci, ktorí sa snažia v niečom zlepšiť (či už ide o boj zblízka, alebo nie).

Čo tí ostatní

Pri stretnutí s inými ľuďmi nezabúdajte, že každý je individualita, a tak by ste k nemu mali pristupovať. Vžite sa teda do situácie toho druhého – a vždy pred zverejnením videa na YouTube požiadajte o povolenie každého, kto na tom videu je.

Zovšeobecňovanie

Nedá sa prežiť život (nehovoriac o každom jednom dni) bez domnienok. Musíte si však uvedomiť, že domnienky sú len výplodmi našej mysle. Ak aj nie sú úplne nesprávne, väčšinou sú neúplné.

Domnienky sú závery založené skôr na tom, čo nevieme, než na tom, čo vieme. Výsledkom je, že domnienky vypovedajú viac o tom, čomu veríme, než o ľuďoch, o ktorých sa niečo domnievame. Táto mladá slečna s ofinou si sama šije šaty a býva v meste, ale to neznamená, že dokáže zavariť uhorky.

Tento mladý muž je možno miestnym futbalovým hrdinom, ale to neznamená, že sa mu páčia roztlieskavačky.

Škatuľkovanie podľa rasy, pohlavia, sexuálnej orientácie, národnosti alebo čohokoľvek iného – fanúšikovia Star Treku, sexi knihovníčky, špinaví hipisáci, profesionálni športovci a tak ďalej – nás pri kontakte s jednotlivcami pomýli. Jasné, niektoré predstavy môžu byť zhodné (väčšina fanúšikov Star Treku je super), ale to by nám nemalo zabrániť v snahe pochopiť jedinečnosť osoby, ktorá stojí pred nami.

Niekto má rád nakladaný syr, ale znamená to vari, že všetci majú radi takýto syr? To teda nie.

Ľudia rôznych kultúr

Nedokážete si ani predstaviť, koľko je na svete rozmanitých kultúr. Je to obrovské miesto plné rôznych ľudí s množstvom zvykov. A to je dobre!

Každý si so sebou prináša niečo iné. Práve rozdiely robia svet takým zaujímavým. Vive la différence!

Ľudia s rôznou sexuálnou orientáciou

Nedokážete ovplyvniť, koho milujete alebo čo vás vzrušuje. A teraz nehovoríme len o ľuďoch. Platí to aj pre homosexuálne delfíny či polygamiu medzi antilopami a spevavými vtákmi.

Jedno je však isté: Len preto, že je niekto hetero, neznamená, že takí musia byť všetci. A len preto, že jeden človek je gej, nemusia byť homosexuálmi aj ostatní. Na tejto rotujúcej zemeguli je dosť miesta pre všetkých, takže sa riaďte zlatým pravidlom a správajte sa k ľuďom s inou sexuálnou orientáciou tak, ako chcete, aby sa ostatní správali k vám.

Ľudia s iným vierovyznaním

So všetkými tými rozdielmi, ktoré hýbu naším svetom, samozrejme, súvisí aj fakt, že ľudia majú mnoho náboženských a spirituálnych názorov. Otázky o tom, ako sme sa sem dostali a čo máme robiť s časom, ktorý máme k dispozícii, sú neodmysliteľným aspektom takmer každej spirituálnej tradície.

Náboženstvá sa spoliehajú na vieru v odpovede na mnohé tieto základné (a existenčné) otázky. A viera v nejaký názor je skoro ako keď sa človek do niekoho zaľúbi – jednoducho sa to zdá správne, aj keď to nevieme úplne vysvetliť. Je to v poriadku, no môže to viesť k nezhodám. Všetci nemusíme veriť v to isté. Dovoľte ľuďom, aby mali svoj vlastný názor, aj keď sa odlišuje od toho vášho. Všetci spolu vychádzame lepšie, ak si môžeme vysvetliť dôvody a základy našej viery bez toho, aby sme mali pocit, že nás niekto poučuje a zastrašuje. A to je vlastne pointou, pravda?

Ľudia s inými schopnosťami

Správanie k postihnutým ľuďom opäť súvisí so zlatým pravidlom: Správaj sa k iným tak, ako chceš, aby sa oni správali k tebe. To, že sa napríklad niekto narodil nepočujúci, ešte neznamená, že od života nechce to isté ako ostatní ľudia, alebo že nedokáže robiť väčšinu, alebo všetky činnosti tak isto. Nerobte závery o postihnutých ľuďoch, čo dokážu alebo nedokážu spraviť, rovnako, ako nerobíte takéto závery o ostatných ľuďoch.

Nemali by ste zabúdať ani na fakt, že to, čo nezasvätení považujú za hendikep, nemusí pre danú osobu nič znamenať – dokonca na to môže byť hrdá.

Mladí ľudia

Ak ste sa nenarodili práve teraz (v tom prípade blahoželám k vašim neuveriteľným schopnostiam čítať a pochopiť text!), je na svete mnoho mladších ľudí, a preto majú zrejme menej skúseností. Aj keď ste už v živote čo-to zažili, neznamená to, že ostatní sa nemajú o čo podeliť alebo nemôžu mať rozumný názor. Možno ste prežili milión rozchodov, ale nemali by ste negovať skúsenosti iných len preto, že je to ich prvý rozchod.

Podeľte sa mladšími o svoje skúsenosti, ale takisto sa ich pýtajte. Je to najlepší spôsob, ako pomôcť iným, aby sa poučili na vlastnej skúsenosti.

Ktovie, možno to bude aj pre vás poučné. Možno sa dozviete, ako si poradiť so zlomeným srdcom, alebo získate lepšiu predstavu o tom, ako rýchlo deti dospievajú.

Starí ľudia

Viete, čo? Vždy tu s vami budú aj ľudia starší ako ste vy! Hurá, starnutie! Nezabúdajte: Starší často znamená múdrejší, ale nie vždy to platí. Život na zemi si vyberá svoju daň a niektorí zaplatili väčšiu iní menšiu.

Nemyslite si, že len preto, že je niekto starší, stratil spojenie s realitou. Aj keď sa dožili seniorskej zľavy v miestnom kine, nechajte ich voľne dýchať.

Starnutie je ťažké, ale skúsenosti stoja za to. Keď sa vám naskytne príležitosť, počúvajte múdrosti starších. Kráčajúc pred vami vás môžu viesť životom, ktorý na vás ešte len čaká.

Ak všetko pôjde hladko a dožijete sa vysokého veku, budete čeliť tým istým vážnym výzvam. Nechceli by ste stretnúť milú, chápajúcu mladú osôbku ako ste vy, ktorá by vám pomohla a vypočula by si vás?

Počas rozhovoru

Kýmkoľvek ste, kamkoľvek idete a čokoľvek budete robiť, stále sa musíte s ľuďmi zhovárať. Ako inak chcete spolu komunikovať? Samolepiacimi lístkami s jedovatými poznámkami?

To nie je dobrý nápad. Radšej to povedzte po svojom. Slová, ktoré používate, a spôsob, ako sa rozprávate s ľuďmi, o vás veľa vypovie. A podľa toho vás budú ostatní počúvať alebo aj nepočúvať.

Pozdrav

Kdekoľvek stretnete človeka – či už na ľadovej kryhe v Antarktíde, alebo len tak na preplnenej ulici –, vždy je slušné pozdraviť. Hneď potom môže nasledovať otázka: „Ako sa máte?“

Touto vetou dávate najavo, že druhého človeka akceptujete, a to je základ slušnosti. Používajte ju čo najčastejšie!

Začíname rozhovor

Občas chcete viac, než len pozdraviť. Možno sa budete chcieť porozprávať alebo stretnete niekoho, koho by ste chceli bližšie spoznať. V takom prípade sa najprv presvedčte, či nie je zaneprázdnený alebo či sa nerozpráva s niekým iným. Neskáčte len tak do reči.

Je to neslušné!

Nielenže ich vyrušíte, ale navyše vyzeráte ako hlupák! Buďte rozvážni.

Naozaj, radšej počkajte, kým sa dostanete na rad. Stojte obďaleč, no nie priďaleko. Ak si vás rečníci všimnú, prerušia rozhovor, takže budete mať šancu predstaviť sa.

Gratulujem, práve ste nadviazali rozhovor! Len tak ďalej!

Po predstavení sa môžete nadviazať rozhovor. Ak sa rozprávate s niekým neznámym, postupujte opatrnejšie, ako pri rozhovore s priateľom alebo známym. Najprv sa niečo spýtajte alebo okomentujete to, čo obaja vidíte okolo seba.

Keď sa už rozhovor rozbehne, môžete prejsť na vážnejšie témy alebo môžete prejsť rovno k veci.

Table of Contents

UŽ NIKDY SA NEBUDEM SPRÁVAŤ AKO HULVÁT

Úvod

KAPITOLA 1